Ukrainë, vazhdojnë konfrontimet me policinë
Ish-presidenti i Ukrainës Kravchuk paralajmëron: vendi është në prag të luftës civile
Ish presidenti i Ukrainës paralajmëroi se vendi është në prag të luftës civile, pas dy muaj protestash anti - qeveritare. Ligjvënësit po debatojnë një projekt-ligj mbi amnistinë për demonstruesit e arrestuar, ndërkohë që mbështetësit e Presidentit Viktor Janukoviç kërkojnë që protestuesit të largohen nga ndërtesat qeveritare. Por protestuesit thonë se do t'i heqin barrikadat vetëm pas rënies së të gjithë qeverisë. Brenda Ministrisë së Bujqësisë - ose të asaj që ka mbetur nga kjo ministri, pamja është e zymtë. Protestuesit anti - qeveritarë e pushtuan ndërtesën këtë javë së bashku me disa ministri të tjera. Në mur është shkruar: "Pushteti popullit." Një pjestar i gardës, e vetmja forcë policore që lejohet të hyjë, shpjegon se protestuesit votuan dje për ta dorëzuar ministrinë, si pjesë e negociatave me qeverinë mbi një amnisti për të arrestuarit. Një debat parlamentar mbi lirimin e të burgosurve dje u parapri nga një paralajmërim i zymtë që bëri ish-presidenti i vendit, Leonid Kravchuk. Sheshi Pavarësisë është bërë një fshat proteste brenda një qyteti, një fshat që i bindet rregullave të tij. Barrikadat paralizojnë rrugët. Protestuesit kanë uzurpuar ndërtesat publike. Presidenti Janukoviç i ka akuzuar protestuesit se po i shtojnë tensionet dhe se ai i ka përmbushur të gjitha detyrimet ndaj tyre. Por ata nuk tërhiqen. Shtëpia e Ukrainës, siç quhet Pallati i Kuvendeve, është bërë qendër komuniteti e opozitës, me farmaci, bibliotekë dhe shërbime avokatie. Këtu ka zyrat organizata Auto-Maidan, një grup shoferësh, që përdorin njohuritë e tyre mbi rrugët e Kievit për t'ia hedhur policisë. Kreu i grupit Andriy Dzyndzia thotë se protestuesit do të largohen vetëm pasi të ketë ndodhur një revolucion i plotë politik. Jashtë është Rruga Hrushevskiy, vija e frontit. Protestuesit thonë se javën e kaluar dy prej tyre u qëlluan për vdekje nga policia pikërisht këtu, akuzë që autoritetet e mohojnë. Njerëzit kanë vënë lule aty ku ndodhi njëra prej vrasjeve. Ndërkohë vazhdon konfrontimi mes protestuesve dhe policisë përtej barrikadave që rrethojnë ndërtesën e parlamentit. Shumica e protestuesve këtu thonë se edhe në qoftë se jepet amnistia për të arrestuarit, demonstratat do të vazhdojnë. Protestuesit organizuan dje një demonstrim force për të shënuar përvjetorin e betejave të vitit 1919 në rrugët e Kievit, kur qindra nxënës humbën jetën në përleshje me forcat ruse. Tani në vitin 2014, protestuesit e shohin kauzën e tyre po aq historike. thotë një protestues. Prapa kordonit të policisë, deputetët vazhdojnë debatet mbi një marrëveshje për t'i dhënë fund ngërçit. Por në Sheshin e Pavarësisë, protestuesit thonë se nuk do të pranojnë asgjë më pak se largimi i presidentit.